钦定古今图书集成/方舆汇编/职方典/第1145卷 > 《荆南节度使江陵尹裴公重修玉泉关庙记》
## 钦定古今图书集成/方舆汇编/职方典/第1145卷 > 《荆南节度使江陵尹裴公重修玉泉关庙记》

董挺

玉泉寺覆船山东去当阳三十里，叠障回拥，飞泉迤
逦，信途人之净界，域中之绝景也。寺西北三百步，有
蜀将军都督荆州事关公遗庙存焉。将军姓关，名羽，
河东解梁人，公族功绩，详于《国史》。先是陈光大中，智
𫖮禅师者至自天台，宴坐乔木之下。夜分忽与神遇，
云：“愿舍此地为僧坊，请师出山，以观其用。”指期之夕，
前壑震动，风号雷𧈅，前劈巨岭，下堙澄潭，良材丛木，
周匝其上，轮奂之用，则无乏焉。惟将军当三国之时，
负万人之敌，孟德且避其锋，孔明谓之绝伦，其于殉
义感恩，死生一致，斩良擒禁，此其效也。呜呼！生为英
贤，殁为神灵，所寄此山之下，邦之兴废，岁之丰荒，于
是乎系。昔陆法和假神以虞任约，梁“宣帝资神以拒
王琳。聆其故实，安可诬也！”至今缁黄入寺，若严官在
傍，无敢亵渎。荆南节度工部尚书江陵尹裴均曰：“政
成事举，典从礼顺。以为神道之教，依人而行。禳彼妖
昏，祐我蒸庶，而祠庙堕毁，𫷷悬断绝，岂守宰牧人之
意也耶？”乃命邑令张愤经始其事。爰从旧址，式展新
规。栾栌博敞，容卫端肃。唯曩时禅坐之树，今则延袤
数十围。夫神明扶持，不凋不衰，胡可度思。初营建之
日，白龟出其新桥，若有所感，寺僧咸见，亦为异也。尚
书以小子曾忝下介，多闻故实，见命纪事，文岂足征？
其增创制度，则列于碑石。贞元十八年记。